དེ་ནས་དགུང་ལོ་བདུན་ཏེ་སྤྱི་ལོ་༡༩༤༤ནས་ལོ་བཅོ་ལྔའི་རིང་ཀློག་གི་སློབ་དཔོན་མཐུ་སྟོབས་རྣམ་རྒྱལ་སོགས་དང་ཤར་རྫའི་རྒྱལ་ཚབ་བློ་གྲོས་རྒྱ་མཚོའི་དྲུང་ནས་སྔོན་དངོས་སོགས་བོན་ཕྱི་ནང་གསང་གསུམ་གྱི་དབང་ལུང་ཁྲིད་རྒྱུན་གང་མང་དང་ཚུལ་ཁྲིམས་དབང་རྒྱལ་གྱི་དྲུང་ནས་བཀའ་འགྱུར་ལྗགས་ལུང་དང་ཀུན་གྲོལ་རིམ་བྱོན་གྱི་བཀའ་གཏེར་ཅི་རིགས་གཙོས་སྐྱེས་ཆེན་མང་པོའི་བཀའ་འབུམ་དབང་ལུང་ཁྲིད་བཅས་ཞུས།གཞན་ཡང་བླ་ཁྲི་རྒྱལ་བ་གཡུང་དྲུང་།སྟག་ཞིག་སེང་གེ་ཉི་མ།དབྲ་སྤྲུལ་དྲི་མེད་འོད་ཟེར།ཁྲོ་དབོན་ཡིད་རྒྱལ།ལྕང་སྤྲུལ་དམ་པ།ཞེ་ཆེན་ཀོང་སྤྲུལ།ཞེ་ཆེན་རབ་འབྱམས།མཁན་གང་ཤར་བློ་གྲོས་རབ་གསལ།བོད་སྤྲུལ་སོགས་བོན་བན་རིས་མེད་ཀྱི་སྐྱེས་ཆེན་དུ་མའི་དྲུང་ནས་བཀའ་ལུང་དབང་སོགས་མཉེས་པ་གསུམ་གྱི་སྒོ་ནས་བསྟེན་སྟེ་ཞུས།